TDC fusionerer med MTG Nordic, der ejer flere tv-kanaler, blandt andet TV3.

- Transaktionen samler TDC's portefølje af mobil-, bredbånd- og tv-tjenester med MTG Nordics' indholdsproduktion, tv-kanaler og streamingtjenester, skriver TDC.

Det sker for at få mere indhold, der skal kunne tiltrække og fastholde kunder.

Med fusionen vil brands som Yousee, Viasat, TV3 og Viaplay være samlet under et selskab.

- Kombinationen vil give den samlede virksomhed endnu stærkere innovationskraft og dermed muligheden for at tilbyde endnu mere attraktivt indhold samt den næste generation af underholdningsprodukter, skriver TDC.

Samlet vil de to selskaber have tre millioner tv-abonnenter Norden over og over ti millioner husstande, der har et produkt fra en af de dem.

- Vores to forretninger supplerer hinanden fantastisk, og sammenlægningen vil give os en endnu stærkere innovationskraft. Vi vil dermed få mulighed for at tilbyde de nordiske forbrugere endnu mere attraktivt indhold samt at skabe den næste generation af underholdningsprodukter. Selskabet vil være det første af sin slags i Europa, siger TDC Groups koncernchef, Pernille Erenbjerg, i en pressemeddelelse.

TDC's administrerende direktør, Pernille Erenbjerg, vil fortsætte som administrerende direktør, mens MTG's Anders Jensen bliver vicekoncernchef.

TDC betaler 3,3 milliarder svenske kroner til MTG og 308 millioner TDC-aktier.

- Det er et afgørende skridt for TDC, dette her. Man kan se, at tv-kunderne er fosset ud af forretningen de seneste år.

- Så hvis ikke TDC havde gjort noget, så risikerede de at blive reduceret til bare at levere internet. Og det er der ikke mange penge i, siger TDC-analytiker hos Sydbank Morten Imsgard.